Oticon i Thisted fyrer 100

Høreapparatproducenten Oticon A/S i Thisted har netop varslet afskedigelser af omkring 100 medarbejdere af fabrikkens samlede medarbejderstab på 700. Ifølge Oticon Gruppens logistik- og produktionschef Peter Finnerup agter fabrikken at afskedige halvdelen af de berørte medarbejdere nu, mens den anden halvdel skal fratræde den 1. september. Årsagen til afskedigelserne er, at koncernen i fremtiden vil samle den rationelle produktion af høreapparater i større styktal på koncernens fabrik i Mierzyn i Polen. Fabrikken i Thisted skal koncentrere sig om udviklingen og produktion af nye modeller og specialproduktioner. - Med afskedigelsen af de 100 medarbejdere kommer vi medarbejdermæssigt på det niveau, som vi havde for fire-fem år siden, siger Peter Finnerup til nordjyske.dk. Han vil garantere, at der fortsat vil være en produktion af høreapparater i Thisted.